google/wiki40b huggingface dataset:
Τζον Λορινάιτις

Ως παλαιστής

Ξεκίνησε την καριέρα του το 1986, και ως το 1990, αγωνίστηκε για τις εταιρείες National Wrestling Alliance και World Championship Wrestling, αλλά και μικρότερες. Τα επόμενα δέκα χρόνια (1990-2000), τον βρήκανε στην Ιαπωνία για το All Japan Pro Wrestling (AJPW), εκεί κατέκτησε επτά τίτλους, από τους οποίους μόνο ο ένας ήταν ατομικός.

Παρασκηνιακοί ρόλοι

Επέστρεψε στις Η.Π.Α. για την τελευταία χρονιά του WCW, προτού εξαγοραστεί από το WWE. Εκεί είχε ρόλο σεναριογράφου. Μετά την εξαγορά, συνέχισε στο WWE, σε ρόλο ανιχνευτή ταλέντων. Αργότερα αναβαθμίστηκε σε άλλους ρόλους, όπως ως υπεύθυνος των νέων ταλέντων.

Ρόλος αφεντικού

Από το 2011, ξεκίνησε εμφανίσεις σε ρόλο αφεντικού στα προγράμματα του WWE, Raw και SmackDown. Για αρκετό διάστημα ήταν Γενικός Διευθυντής και στα δύο ταυτόχρονα. Επίσης επέστρεψε ενεργά σε αγώνες για μερικές φορές. Τελευταία του εμφάνιση ήταν απέναντι στον Τζον Σίνα, αγώνα που έχασε και αναγκάστηκε να παραιτηθεί, αφού όποιος έχανε, θα απολυόταν.
Φιλυριά Κιλκίς

Γεωγραφία

Η Φιλυριά είναι κτισμένη στους πρόποδες της ανατολικής πλαγιάς του όρους Πάικο σε υψόμετρο 264 μέτρα. Στα ανατολικά βρίσκεται ο παραπόταμος του Αξιού, Πλατανόρεμα ή Ξεροπόταμος που πηγάζει από το Πάικο. Σε απόσταση 6 χλμ. βρίσκεται η κωμόπολη Γουμένισσα. Το χωριό είναι σχετικά πεδινό. Γι αυτό η κύρια ασχολία είναι η γεωργία, οι κάτοικοι ασχολούνται κυρίως την αμπελουργία και την καλλιέργεια δημητριακών.

Ιστορία

Το χωριό αναφέρεται από την εποχή της Τουρκοκρατίας. Οι κάτοικοί του ήταν Χριστιανοί, πολλοί εκ των οποίων προσχώρησαν στη βουλγαρική Εξαρχία, στις αρχές του 20ού αιώνα. Η παλιά ονομασία του χωριού ήταν Λιμπάοβο ή Λιπάχοβο. Το 1900  ζούσαν 145 χριστιανοί, οι περισσότεροι εκ των οποίων ήταν Εξαρχικοί.
Το χωριό απελευθερώθηκε από τους Οθωμανούς στις 23 Οκτωβρίου 1912, κατά τη διάρκεια του Α΄ Βαλκανικού πολέμου, όταν εισήλθε ο Ελληνικός στρατός.
Το 1923 με τις ανταλλαγές πληθυσμών μεταξύ Ελλάδος, Βουλγαρίας και Τουρκίας, ο ελληνόφωνος πληθυσμός ενισχύθηκε από πρόσφυγες από τη Μικρά Ασία, τον Πόντο και την Ανατολική Ρωμυλία. Το 1928 το χωριό κατοικήθηκε από 64 προσφυγικές οικογένειες και είχε 234 κατοίκους.
Κατά τον Β΄ Παγκόσμιο πόλεμο,η Φιλυριά ήταν υπό γερμανική κατοχή από τον Απρίλιο του 1941 έως τον Οκτώβριο του 1944. Κατά τη διάρκεια της δεκαετίας του 1950, ακολούθησε μετανάστευση στις ΗΠΑ, Αυστραλία, Δυτική Γερμανία καθώς και εσωτερική μετανάστευση στη Θεσσαλονίκη και Αθήνα.

Εκκλησίες

Αξιοπρόσεκτες είναι οι δύο εκκλησίες του οικισμού. Η μικρή εκκλησία Αγίας Κυριακής είναι κτισμένη πάνω σε λόφο με βελανιδιές, σε ρυθμό βασιλικής, από το 1864. Η εκκλησία της Ζωοδόχου Πηγής είναι κτισμένη με πέτρα σε πλαγιά του οικισμού. Στην γιορτή της ενορίας γίνεται το τοπικό πανηγύρι.

Ιερός Ναός Αγίας Κυριακής

Στο δυτικό άκρο του δημοτικού διαμερίσματος Φιλυριάς, του δήμου Παιονίας, βρίσκεται ο ναός της Αγίας Κυριακής. Ο ναός ανεγέρθηκε στο πρώτο μισό του 19 αιώνα. Πρόκειται για τρίκλιτη ξυλόστεγη βασιλική με μέγιστες εσωτερικές διαστάσεις 7,60 μ. Χ 1,310 μ. περίπου. Ο ναός κάηκε το 1928 και καταστράφηκαν όλες οι ξύλινες κατασκευές του. Έτσι χάθηκαν οι στοές στη νότια πλευρά, ο νάρθηκας και το υπερώο στα δυτικά, οι κίονες και οι ξύλινες οροφές, καθώς και ο ξυλόγλυπτος εξοπλισμός του ναού. Οι κόγχες της προθέσεως και του διακονικού εγγράφονται στο πάχος του αναταλικού τοίχου, ενώ στο βόρειο τοίχου βρίσκεται το θαλασσίδιο. Η κόγχη του ιερού εσωτερικά είναι ημικυκλική, ενώ εξωτερικά είναι πολύπλευρη. Ο ναός έχει δύο εισόδους, μία στο νότο για τον κύριο ναό και μία στα δυτικά. Στο νότιο θύρωμα διαμορφωνόταν υπέρθυρο προσκυνητάρι και έχει διασωθεί η λίθινη πλάκα με ίχνη της τοιχογραφίας με την τιμώμενη Αγία. Ενδιαφέρον παρουσιάζει η εξωτερική διαμόρφωση της αψίδας του ιερού με τυφλά αψιδώματα, καθώς και το λαξευτό πώρινο γείσο που περιτρέχει το ναό. Σήμερα στο ναό έχει πλήρως ανακατασκευασθεί η ξύλινη στέγη του. Ο ναός βρίσκεται σε χρήση και ανήκει στην μητροπολιτική περιφέρεια Γουμενίσσης, Αξιουπόλεως και Πολυκάστρου. Ως κηρυγμένο μνημείο, από το 1987, εποπτεύεται από το ΥΠ.ΠΟ./9η ΕΒΑ.
Ιμπάτιενς η ψιττακόμορφος

Ιστορία

Ένα βάλσαμο, Impatiens psittacina ή άνθος παπαγάλου (parrot flower), είναι ένα πολύ σπάνιο είδος impatiens που ανακαλύφθηκε στις Πολιτείες Shan της Άνω Βιρμανίας από τον A. H. Hildebrand, ένα Βρετανό αξιωματούχο. Σπόροι του παρουσιάστηκαν στους Βασιλικούς Κήπους του Kew (Royal Gardens (Kew)) το 1899, άνθισε το 1900 και η περιγραφή του δημοσιεύθηκε το 1901 από τον Τζόζεφ Ντάλτον Χούκερ.
Το δείγμα στο Kew δεν απέδωσε σπόρο, αλλά οι κάψουλες λέγεται να μην εκρήγνυνται και να σκορπίζουν τους σπόρους, όπως και σε πολλά Impatiens.
Το είδος φύεται σε άγρια κατάσταση, σε μια μικρή περιοχή της βόρειας Ταϊλάνδης (πλησίον του Chiang Mai), στη Βιρμανία και στο βόρειο-ανατολικό Ινδικό κρατίδιο του Μανιπούρ. Το όνομα του είδους «psittacina» είναι Λατινικό για «σαν παπαγάλος», σε σχέση με τα σχήματος παπαγάλου άνθη όταν παρατηρούνται από τα πλάγια.
Η κυβέρνηση της Ταϊλάνδης έχει απαγορεύσει την εξαγωγή αυτού του είδους, ώστε να μην είναι σε καλλιέργεια. Συχνά πωλούνται πλαστοί σπόροι.

Περιγραφή

Το φυτό είναι όρθιο, οι κλάδοι του αναπτύσσονται αφειδώς και μεγαλώνουν συμπαγώς σε ένα ύψος περίπου μισού μέτρου. Όπως και άλλα είδη Impatiens έχει πυκνούς μίσχους (stems) τα φύλλα έχουν ένα λεπτό πριονωτό περιθώριο. Τα άνθη του έχουν χρώμα ανοικτό μωβ και βαθύ κόκκινο. Τα πλευρικά σέπαλα (sepals) είναι σφαιροειδή και ανοιχτό πράσινο. Το χαμηλότερο σέπαλο είναι βολβώδες και στενεύει σε ένα αγκιστρώδες ελατήριο, βαθύ κόκκινο στην κορυφή του. Το ραχιαίο πέταλο (petal) είναι σφαιροειδές και κουκουλοφόρο, ενώ, τα πλευρικά ενωμένα πέταλα είναι μακρά.
Αυτό το είδος του Impatiens είναι γνωστό στην Ταϊλάνδη ως «Dork Nok Khaew», το οποίο μεταφράζεται σε «Άνθος Πτηνού Παπαγάλου».
Αμφιτεριόν

Στη χημεία, ένα αμφιτεριόν· από το γερμανικό zwitter "υβρίδιο" που πριν λεγόταν διπολικό ιόν) είναι ένα ουδέτερο μόριο με θετικό και ένα αρνητικό ηλεκτρικό φορτίο, αν και πολλαπλά θετικά και αρνητικά φορτία μπορεί να είναι παρόντα. Τα αμφιτεριόντα διακρίνονται από τα δίπολα, σε διαφορετικές θέσεις μέσα στο μόριο. Τα αμφιτεριόντα λέγονται μερικές φορές εσωτερικά άλατα.
Αντίθετα με τις απλές αμφοτερικές ενώσεις που μπορούν να σχηματίσουν μόνο είτε ένα κατιονικό είτε ένα ανιονικό είδος ανάλογα με τις εξωτερικές συνθήκες, ένα αμφιτεριόν έχει ταυτόχρονα και τις δυο ιονικές καταστάσεις στο ίδιο μόριο.

Σχετικές ενώσεις

Οι διπολικές ενώσεις συνήθως δεν ταξινομούνται ως αμφιτεριόντα. Παραδείγματος χάριν, τα αμινοξείδια, που συχνά γράφονται ως R₃N⁺O⁻, δεν είναι αμφιτεριόντα κατά τον ορισμό,  που ορίζει ότι υπάρχουν μοναδιαία ηλεκτρικά φορτία στα άτομα. Η διαφορά έγκειται στο γεγονός τα φορτία συν και πλην στο αμινοξείδιο σημαίνουν τυπικά φορτία, όχι ηλεκτρικά φορτία. Τα τυπικά φορτία χρησιμοποιούνται στη θεωρία δεσμού σθένους για κάποιες κανονικές μορφές που χρησιμοποιούνται να δημιουργήσουν ένα υβρίδιο συντονισμού. Στην πραγματικότητα μια άλλη θεωρητική παρουσίαση ενός αμονοξειδίου χρησιμοποιεί έναν ημιπολικό δεσμό ≡N→O χωρίς τυπικά φορτία. Άλλες ενώσεις που μερικές φορές αναφέρονται ως αμφιτεριόντα, λανθασμένα σύμφωνα με τον παραπάνω ορισμό, περιλαμβάνουν τις νιτρόνες και "διπολικές ενώσεις", όπως 1,2-δίπολο και 1,3-δίπολο.
Δήμος Διστόμου

Ο πρώτος διευρυμένος δήμος Διστόμου

Ο δήμος Διστόμου (αργότερα αναφέρεται ως Δήμος Διστομίων) είχε λειτουργήσει και στο παρελθόν και συγκεκριμένα την περίοδο 1835-1912. Συστάθηκε αρχικά το 1835 και περιλάμβανε τους οικισμούς Δίστομο, Κυριάκι, Στείρι, Ζερίκι και την Μονή Οσίου Λουκά. Με το βασιλικό διάταγμα της 1ης Σεπτεμβρίου 1840 (ΦΕΚ 22Α 18/12/1840) «περί συγχώνευσης δήμων της επαρχίας Λιβαδειάς» καταργήθηκε προσωρινά και συγχωνεύτηκε στον Δήμο Χαιρώνειας, εκτός από το Κυριάκι που συγχωνεύτηκε στον Δήμο Λεβαδέων. Ο δήμος αποκαταστάθηκε σύντομα στην αρχική του μορφή και τα επόμενα χρόνια παρέμεινε σχεδόν αμετάβλητος μέχρι την κατάργησή του με την Διοικητική διαίρεση του 1912, οπότε αντικαταστάθηκε από μικρότερες κοινότητες. Ο δήμος διέθετε θερινή και χειμερινή έδρα. Χειμερινή του έδρα ήταν το Δίστομο και θερινή το Κυριάκι.

Κοινότητα Διστόμου

Η κοινότητα Διστόμου συστάθηκε με την εφαρμογή της Διοικητικής διαίρεσης του 1912 και λειτούργησε στο διάστημα 1912-1946. Περιλάμβανε μόνο το Δίστομο.

Δήμος Διστόμου 1946-1998

Ο Δήμος Διστόμου που συστάθηκε το 1946 προήλθε από αναγνώριση της πρώην κοινότητας Διστόμου σε δήμο. Περιλάμβανε αρχικά μόνο το Δίστομο. Το 1961 αναγνωρίστηκε μέσα στα όρια του, ο οικισμός Παραλία Διστόμου και το 1971 ο οικισμός Άγιος Νικόλαος. Ο Δήμος παρέμεινε στην συνέχεια αμετάβλητος μέχρι την εφαρμογή του προγράμματος Καποδίστριας το 1999, οπότε διευρύνθηκε με την ένταξη σ'αυτόν της κοινότητας Στειρίου.
2493 Έλμερ

Φυσικά χαρακτηριστικά

Ο φασματικός τύπος του `Ελμερ είναι S (λιθώδης). Τα υπόλοιπα φυσικά χαρακτηριστικά του είναι άγνωστα.
Σαβαίοι

Σαβαίοι ονομάζεται μία αραβική εθνότητα της αρχαιότητας. Η λέξη σημαίνει μεσημβρία και το όνομα αυτό δίδεται σε λαό της νοτιοδυτικής Αραβίας και στα απέναντι της Υεμένης παράλια, στη σημερινή Αιθιοπία όπου κατά παράδοση οι Σαβαίοι μετανάστευσαν και επικράτησαν με άλλους λαούς αραβικούς όπως οι Χαμπασάτ (Χαμπεσήδες ή Χαμπές). Ακόμη και σήμερα η Αιθιοπία στα αραβικά και στα τουρκικά λέγεται Χαμπές.
Κάποια στοιχεία έχουν διατηρηθεί για τους Βασιλείς τους (Cheba ή Shaba). Κατά τις αξουμιτικές παραδόσεις οι αραβικής καταγωγής μετανάστες οι οποίοι συνετέλεσαν στην εθνογένεση του αξουμιτικού λαού, οι Σαβαίοι, παλαιότερα είχαν ιδρύσει το καθεαυτό Βασίλειο του Σαβά του οποίου η Βασίλισσα Μακέδα μετέβη στον Σολομώντα, με τον οποίο απέκτησε έναν γιο ονόματι Μενελίκ Εμπνά Χακίμ, δηλαδή «γιο του Σοφού». Κατά αραβικές όμως παραδόσεις αυτή που επισκέφθηκε τον Σολομώντα (Σουλεϊμάν) ήταν η μυθική Βαλκίς ή Μπαλκίς που βασίλευσε στα μέρη της Υεμένης και κατά μια φήμη ασπάσθηκε την ιουδαϊστική θρησκεία ενωθείσα με τον Σολομώντα, στην Παλαιά Διαθήκη (Βασιλ.10) περί το 950 π.Χ. Αλλά στις σαβαϊκές επιγραφές μέχρι τον 8ο αιώνα π.Χ. τίποτε παρόμοιο δεν περιγράφεται. Κάποια ασσυριακή επιγραφή αναφέρει τον Ιθαμάρα Σαβαίο που πλήρωνε φόρο στον Βασιλιά Σαργκόν το 715 π.Χ. Στην εποχή αυτή οι Σαβαίοι φαίνεται πως κατοικούσαν στη βόρεια Αραβία, εκτός κι αν πρόκειται για αποικία τους.
Η σαβαϊκή ιστορία διαιρείται σε τρεις περιόδους κατ' αντιστοιχία των βασιλικών δυναστειών τους.
Κατά την πρώτη βασίλευσαν οι Μακάριμπ ή Μουκάριμπ (σήμερα η λέξη στα αραβικά σημαίνει "οι συγγενείς") και ίσως σημαίνει Βασιλείς. Πρώτη λοιπόν πρωτεύουσά τους η Σίρβα. Από τη Δυναστεία αυτή κατά επιγραφή βασίλευσαν 10 ηγεμόνες από τον 9ο μέχρι τον 6ο αιώνα π.Χ. Η δεύτερη περίοδος, από το 500 π.Χ., είναι η των «Βασιλέων του Σαβά» με πρωτεύουσα κατά τον Στράβωνα τη Μαριάβα (ή Μαριουά). Από επιγραφή έγιναν γνωστά 17 ονόματα βασιλέων μέχρι του 116 π.Χ. Κατόπιν τους διαδέχθηκαν οι Χιμιαρίτες (ή Ομηρίτες).
Την περίοδο αυτή, αλλά και νωρίτερα, η Αραβία γενικά θεωρείτο χώρα με μυθώδη πλούτο τόσο πολύ που ο Στράβων γράφει ότι και ο Μέγας Αλέξανδρος σκέφθηκε για το λόγο αυτό να την καταλάβει. Ενώ ο Αρριανός (Αναβ.7.20.1) αναφέρει ότι ο Μ. Αλέξανδρος ζήτησε στοιχεία από τρεις ερευνητές απεσταλμένους από τον ίδιο από διαφορετική οδό, τον Αρχίο, τον Ανδροσθένη και τον Ιέρωνα τον Συλέα να περιπλεύσουν την Αραβία με τριακόντορο πλοίο.
Και όπως απεδείχθη ο πλούτος δεν ήταν γηγενής αλλά οφειλόταν στο δια ξηράς και θάλασσας εμπόριο που γινόταν δια θαλάσσης από Ινδία μέχρι νότια Αραβία και από εκεί δια ξηράς στην ενδοχώρα και Αίγυπτο. Όταν όμως αργότερα οι Πτολεμαίοι διάνοιξαν κατευθείαν οδό από Αλεξάνδρεια Ινδική όλοι αυτοί οι νότιοι λαοί αναγκάσθηκαν να μεταναστεύσουν και τα αρχαία αυτά βασίλεια να χαθούν.
Ευγένιος της Βαυαρίας

Βιογραφία

Ο Εουγκέν-Λέοπολντ-Αντελάιντε-Τόμας-Μαρία γεννήθηκε στο Μόναχο και ήταν ο μόνος γιος του Κόνραντ και της Μπόνας-Μαργαρίτας της Σαβοΐας, κόρης του Θωμά δούκα της Γένουας.
Το 1969, μετά τον θάνατο του πατέρα του, έγινε ιδιοκτήτης της φάρμας Alpe Mitterhaus στο Μπαντ Όμπερντορφ.

Οικογένεια

Το 1970 νυμφεύτηκε την Ελένη κόμισσα φον Κέβενχυλερ-Μετσχ, κόρη του Φραντς κόμη φον Κέβενχυλερ-Μετσχ· δεν απέκτησαν τέκνα.
Αντιουδετεροφιλικά αντισώματα

Τα αντιουδετεροφιλικά αντισώματα (ANCAs) είναι μια ομάδα αυτοαντισωμάτων, κυρίως IgG τύπου, που στρέφονται έναντι συστατικών του κυτταροπλάσματος των ουδετερόφιλων και των μονοκυττάρων. Έχουν εντοπιστεί με ειδικές εξετάσεις του αίματος σε διάφορες αυτοάνοσες διαταραχές, αλλά σχετίζονται ιδιαίτερα με τη συστηματική αγγειίτιδα.

H ιστορία των ANCA

Τα ANCA περιγράφηκαν για πρώτη φορά το 1982 από τον Davies και τους συνεργάτες του σε τμηματική νεκρωτική σπειραματονεφρίτιδα και το 1985 από τον van der Woude και τους συνεργάτες του στη νόσο του Wegener[1] στο 2ο διεθνές ANCA Workshop, που πραγματοποιήθηκε στην Ολλανδία το Μάιο του 1989 όπου και καθορίστηκε η ονοματολογία που ισχύει και σήμερα. Τα MPO και PR3 αντιγόνα ανακαλύφθηκαν το 1988 και το 1989, αντίστοιχα. Τα διεθνh ANCA συνέδρια/workshops πραγματοποιούνται κάθε δύο χρόνια.

O προσδιορισμός και ανίχνευση των ANCA

Ο έμμεσος ανοσοφθορισμός αποτελεί τη μέθοδο αναφοράς για τον προσδιορισμό των ANCA.[2] H χαρακτηριστική εικόνα που δίνουν τα p-ANCA στον ανοσοφθορισμό οφείλεται στη μετακίνηση βασικών (κατιοντικών, θετικά φορτισμένων) πρωτεϊνών προς την αρνητικά φορτισμένη πυρηνική μεμβράνη, την οποία προκαλεί η αλκοόλη. Αν η μονιμοποίηση των ουδετεροφίλων γίνει με φορμαλδεϋδη, η μετακίνηση αυτή δεν γίνεται και η εικόνα των p-ANCA είναι ίδια με εκείνη των c-ANCA.
Το φαινόμενο αυτό χρησιμοποιείται για τη διάκριση του ανοσοφθορισμού των p-ANCA από εκείνον των ΑΝΑ (αντιπυρηνικά αντισώματα).[2] Σε κάθε περίπτωση, όμως, επειδή η εικόνα των p-ANCA συγχέεται εύκολα με εκείνη των ΑΝΑ, φρόνιμο είναι η παρουσία των τελευταίων να αποκλείεται με ανοσοφθορισμό με τη χρήση κυττάρων HEp-2 (επιθηλιακά κύτταρα λαρυγγικού καρκινώματος). Εκτός από τον ανοσοφθορισμό η ανίχνευση των ANCA γίνεται και με ανοσοενζυμικές μεθόδους η διαγνωστική συμβολή αυτών των μεθόδων έγκειται, κυρίως, στον προσδιορισμό ANCA που παρουσιάζουν ειδική συσχέτιση με ορισμένα νοσήματα.

Τύποι ANCA

Δύο είναι οι τύποι των αντισωμάτων που στρέφονται εναντίον των ουδετερόφιλων και αναγνωρίζονται με την μέθοδο του έμμεσου ανοσοφθορισμού.[2] Είναι ο κοκκιώδης κυτταροπλασματικός (c-ANCA) και ο περιπυρηνικός τύπος (p-ANCA). Άλλα λιγότερο κοινά αντιγόνα είναι τα HMG1, HMG2, α-ενολάση, καταλάση, β-γλυκουρονιδάση, ακτίνη κ.α.[1] Κύριος στόχος των c-ANCA είναι ένα ελαστινολυτικό ένζυμο των πρωτογενών κοκκίων, η πρωτεϊνάση 3 (PR3). Αντίθετα τα p-ANCA στρέφονται, κατά βάση, έναντι της μυελοϋπεροξειδάσης (MPO) και, κατά δεύτερο λόγο, έναντι της ελαστάσης, της λακτοφερίνης, της λυσοζύμης και της καθεψίνης G.
Ούμ ελ Γκαμάρ

Το Ούμ ελ Γκαμάρ (αραβικά : جزيرة أم الفحم، قمر) είναι κοραλιογενής νησί της Αιγύπτου στην Ερυθρά Θάλασσα κοντά στη νήσο Σαντουάν. Βρίσκεται στο νότιο άκρο του κόλπου του Σουέζ στην περιοχή του Χουργκάντα και είναι ακατοίκητο. Το όνομα του στα αραβικά σημαίνει "Σελήνη".
Απέχει 9 χλμ από τη Σαντουάν και 16 χλμ απο τη Χουργκάνα. Το νησί έχει έναν φάρο, μήκος περίπου 400 μέτρα και στη νότια πλευρά του περιβάλλεται από ύφαλο μήκους 2 χλμ.
Χάρη

Η Χάρη, άλλοτε γνωστή ως Χάρις λατ.Gratia, (αγγλ. remission ή Pardon) είναι ιδιότυπος συνταγματικός θεσμός με τον οποίο, με απόφαση της εκτελεστικής εξουσίας αφήνεται (χαρίζεται) ή μετριάζεται ποινή που έχει επιβληθεί με αμετάκλητη δικαστική απόφαση.

Ο θεσμός της χάριτος στην Ελλάδα

Ο θεσμός της χάριτος προβλέπεται στο (άρθρο 47.1) του ελληνικού Συντάγματος (1975/1986/2001/2008), το οποίο ορίζει πως ο Πρόεδρος της Δημοκρατίας έχει το δικαίωμα, ύστερα από πρόταση του υπουργού Δικαιοσύνης και τη γνώμη συμβουλίου που συγκροτείται κατά πλειοψηφία από δικαστές (Συμβούλιο Χαρίτων), να χαρίζει, να μετατρέπει ή να μετριάζει τις ποινές που επιβάλλουν τα δικαστήρια, καθώς και και να αίρει τις κάθε είδους νόμιμες συνέπειες ποινών που έχουν επιβληθεί ή εκτισθεί.
Ευνομιανός

Υπό το όνομα Ευνομιανός υπάρχει στην έκδοση του Jacobs (που βασίζεται στον Brunck) το επίγραμμα ΙΧ 193 της Παλατινής Ανθολογίας. Οι Paton και Waltz παραλείπουν το όνομα αυτό από τις εκδόσεις τους.
Δήμος Τροιζηνίας-Μεθάνων

Γεωγραφία

Ο Δήμος βρίσκεται στο νοτιοανατολικό άκρο της Αργολικής χερσονήσου, στην ανατολική Πελοπόννησο. Συνορεύει δυτικά και νότια με το Νομό Αργολίδας, πιο συγκεκριμένα με τους Δήμους Επιδαύρου (βορειοδυτικά), Κρανιδίου (δυτικά) και Ερμιόνης (νότια-νοτιοδυτικά). Βρέχεται ανατολικά και βόρεια από τον Κόλπο της Επιδαύρου, Σαρωνικό κόλπο και τον όρμο Μεγάλου Νεωρίου, και γειτνιάζει με τα νησιά του Αργοσαρωνικού Πόρο και Ύδρα. 
Το έδαφος του Δήμου ως επί το επί το πλείστον είναι ανώμαλο μορφολογικά και καλύπτεται στο μεγαλύτερο τμήμα του από τους ορεινούς όγκους Ορθολίθι (1.105 μ.) και Αδέρες (721 μ.), οι οποίες οριοθετούν παράλληλα και τα βορειοδυτικά και δυτικά χερσαία σύνορα του Δήμου. Η πιο ομαλή και εύφορη περιοχή είναι η πεδιάδα της Τροιζήνας που βρίσκεται στο κέντρο περίπου του Δήμου και οριοθετείται περιμετρικά από τους οικισμούς Τροιζήνα στα νότια, Βύδι και Άγιος Κωνσταντίνος στα βόρεια, Γαλατάς στα ανατολικά και πλησίον της Ψήφτας στα δυτικά. Στο βόρειο τμήμα του Δήμου βρίσκεται η ηφαιστειογενής χερσόνησος των Μεθάνων, η οποία διαθέτει 30 ηφαιστειακούς δόμους και συνδέεται με το υπόλοιπο ηπειρωτικό τμήμα με μια στενή λωρίδα γης -και ειδικά σε σύγκριση με το υπόλοιπο μέγεθος του-, μοιάζοντας έτσι με νησί εγγύς των ακτών του Αργολικού κόλπου, χωρίς να είναι ουσιαστικά βέβαια.

Φυσιογνωμία

Η έκταση του δήμου έχει σπάνια φυσική ομορφιά και προσφέρεται τόσο για αρχαιολάτρες, όσο και για φυσιολάτρες· ενώ κάθε χρόνο και ιδιαίτερα την θερινή περίοδο δέχεται πολλούς επισκέπτες. Το τοπίο της περιοχής συνθέτεται από πεντακάθαρες ακτές και παραλίες, προστατευόμενος υδροβιότοπος, διάφορα αξιοθέατα και σημαντικούς αρχαιολογικούς χώρους, καθώς και από το ηφαίστειο των Μεθάνων και ιαματικές πηγές.

Εκπαίδευση

Στον Δήμο υπάρχουν 5 Νηπιαγωγεία, 6 Δημοτικά Σχολεία, 4 Γυμνάσια -με ένα εκ των οποίων είναι για παιδιά με ειδικές ανάγκες και εξαετούς φοίτησης-, 1 Γενικό Λύκειο (ΓΕ.Λ.) και 1 Επαγγελματικό Λύκειο (ΕΠΑ.Λ.).

Θρησκεία

Ο Δήμος Τροιζηνίας-Μεθάνων εκκλησιαστικά εντάσσεται στην Ιερά Μητρόπολη Ύδρας, Σπετσών, Αιγίνης, Ερμιονίδος και Τροιζηνίας. Στην περιοχή υπάρχουν αρκετές εκκλησίες καθώς και δύο μοναστήρια, τα οποία είναι η Μονή Αγίου Δημητρίου και η Μονή Κεχαριτωμένης Θεοτόκου.

Διοίκηση

Ο Δήμος Τροιζηνίας-Μεθάνων διοικείται από Δημοτικό Συμβούλιο αποτελούμενο από 21 μέλη. 
Η σημερινή Δημοτική Αρχή αναδείχθηκε για πρώτη φορά από τις Δημοτικές Εκλογές του 2014. Δήμαρχος είναι Κωνσταντίνος Καραγιάννης και Αντιδήμαρχοι είναι οι: Βασίλειος Παντελής, Κωνσταντίνος Πατούλιας, Ελένη Κανέλλου και Δημήτριος Σαμπάνης.
Άγιος Διοκλής

Ο Άγιος Διοκλής ή Διόκλητος έζησε τον 4ο αιώνα.

Βίος

Ο Άγιος Διοκλής ή Διόκλητος έζησε στην Θηβαΐδα της Αιγύπτου τον 4ο αι. Έλαβε επιμελημένη μόρφωση (γραμματική και φιλοσοφία). Σε ηλικία εικοσιοκτώ ετών αναχώρησε στην έρημο για να ασητέψει. Η μνήμη του τιμάται στις 19 Ιουλίου.
Ούλκερσπορ

Ιστορία

Η Ούλκερσπορ δημιουργήθηκε το 1993, όταν η εταιρεία Ülker αγόρασε τα δικαιώματα της Νασάς. Η ομάδα κέρδισε τέσσερα Πρωταθλήματα Τουρκίας, πέντε Σούπερ Καπ Τουρκίας και τρία Κύπελλα Τουρκίας. Επίσης, έφτασε στα ημιτελικά της Ευρωλίγκας πέντε φορές. Σ' αυτήν αγωνίστηκαν κορυφαίοι καλαθοσφαιριστές συμπεριλαμβανομένων των Χαρούν Ερντενάι, Ιμπραήμ Κουτλουάι, Μάικλ Άντερσον, Ορχούν Ενέ, Κέβιν Ράνκιν και Μιρσάντ Τουρκσάν.
Το 2006, η εταιρεία Ülker η οποία κατείχε τα δικαιώματα της ομάδας, αποφάσισε τη συγχώνευση της με τη Φενέρμπαχτσε, ενώ ως αντικαταστάτρια ομάδα δημιούργησε την Άλπελα.

Λογότυπο

Το λογότυπο της ομάδας έχει εξελιχθεί με το πέρασμα του χρόνου.
Φασματοσκοπία Ράμαν

Η Φασματοσκοπία Ράμαν (spectroscopy Raman), είναι ειδική φασματοσκοπική τεχνική που εφαρμόζεται για την έρευνα και μελέτη στοιχείων και πληροφοριών που αφορούν τη δομή των μορίων, των ιόντων, καθώς και των κρυστάλλων. Η τεχνική αυτή στηρίζεται στο γνωστό αποκαλούμενο οπτικό φαινόμενο Ράμαν, που οφείλεται στον Ινδό φυσικό Ράμαν ο οποίος και το ανακάλυψε το 1928.
Με τη τεχνική αυτή είναι δυνατός ο προσδιορισμός των μορίων των διαφόρων χαρακτηριστικών ομάδων των οργανικών χημικών ουσιών.
 
Επίσης η τεχνική αυτή εφαρμόζεται παράλληλα ή και εναλλακτικά με τη φασματοσκοπία υπερύθρου.
Κύπελλο κυπελλούχων Ευρώπης χειροσφαίρισης ανδρών

To Κύπελλο Κυπελλούχων Ευρώπης στη χειροσφαίριση ήταν μία ετήσια διοργάνωση της χειροσφαίρισης σε ευρωπαϊκό επίπεδο. Διεξήχθη για πρώτη φορά την περίοδο 1975-76 για τους άνδρες . Μετά το τέλος της περιόδου 2011-12 η διοργάνωση των ανδρών συγχωνεύτηκε με το Κύπελλο Ομοσπονδίας.
Κωδίκελος

Ελληνική νομοθεσία

Ο θεσμός του κωδίκελου ίσχυσε στη σύγχρονη Ελλάδα μέχρι της εισαγωγής του Αστικού Κώδικα, και μάλιστα σύμφωνα με τις αρχές του ρωμαϊκού δικαίου. Μετά την εισαγωγή όμως του Αστικού Κώδικα, ο θεσμός του κωδίκελου καταργήθηκε μέσω των γενικών διατάξεων του άρθρου 1714, δια του οποίου ο κληρονομούμενος μπορούσε μέσω της διαθήκης του να προσπορίσει, σε οποιονδήποτε, περιουσιακή του ωφέλεια χωρίς να τον εγκαταστήσει και κληρονόμο του.
Ι Μιν-χιοκ

Βιογραφία

Ο Μιν-χιοκ γεννήθηκε στις 29 Νοεμβρίου του 1990, στην Σεούλ της Νότιας Κορέας. Αποφοίτησε από το πανεπιστήμιο Κουανγκ-σονγκ, όπου και ειδικεύτηκε στα μιούζικαλ.
Το καλλιτεχνικό του ψευδώνυμο είναι «Χότα».
Ήταν πρώην εκπαιδευόμενος στην JYP Entertainment πριν ενταχθεί στην Cube Entertainment.

BtoB

Ο Μιν-χιοκ έκανε το ντεμπούτο του ως μέλος των BtoB, το 2012 . Το συγκρότημα παρουσίασε το πρώτο του τραγούδι στις 21 Μαρτίου του 2012 στο M!Countdown.

Προσωπικές εμφανίσεις

Το 2013 συμμετείχε σε διάφορα επεισόδια του αθλητικού τηλεοπτικού προγράμματος «Let's Go! Dream Team Season 2».
Στις 14 Ιουλίου του 2015, ο Μιν-χιοκ εμφανιζόμενος με το καλλιτεχνικό του όνομα «Χότα», συμμετείχε στην εκτέλεση του τραγουδιού «I'm Okay» του Postmen.
Τέλος, ο Μιν είναι ένα από τα γνωστότερα είδωλα της K-pop ως προς τις εκπληκτικές αθλητικές του ικανότητες, οι οποίες αναγνωρίστηκαν από την αθλητική εκδήλωση «Idol Star Athletics Championships». Πήρε την αναγνώριση ως τον κυριότερο αθλητή στους αγώνες της διοργάνωσης «2014 Idol Star Athletics Championships», στην οποία κέρδισε τρία χρυσά μετάλλια για την εγκαθίδρυση του νέου ρεκόρ στο άλμα εις ύψος, για τον αγώνα ταχύτητας σε εξήντα μέτρα και για το ποδόσφαιρο σάλας. Επίσης πήρε και ένα ασημένιο μετάλλιο.
Κόμπι Σμόλντερς

Πρώτα χρόνια

Η Σμόλντερς γεννήθηκε στο Βανκούβερ, στην Βρετανική Κολομβία, από Ολλανδό πατέρα και Αγγλίδα μητέρα. Πήρε το όνομα της από την προ-θεία της, Τζέικομπα, από την οποία πήρε το ψευδώνυμο "Κόμπι".
Η Σμόλντερς δούλεψε στο μόντελινγκ, μετά από το οποίο είπε ότι το μίσησε, προσθέτοντας πως η εμπειρία την έκανε διστακτική για να ακολουθήσει την ηθοποιία ως καριέρα: "Ξέρεις πηγαίνεις μέσα σε αυτά τα δωμάτια, και είχα την εμπειρία ανθρώπων να σε κριτικάρουν σωματικά για τόσο καιρό και εγώ το ανεχόμουν. Αλλά μετά ήταν, 'Ωχ όχι, πρέπει να φερθώ φυσιολογικά. Πρέπει να ο κάνω καλά, και πρέπει να έχω μια φωνή, και πρέπει να έχω σκέψεις τώρα.'"

Καριέρα

Ο πρώτος ρόλος της Σμόλντερς ήταν ως φιλοξενούμενη στις σειρές επιστημονικής φαντασίας του Showtime με τίτλο Ιερεμίας, και έχει εμφανιστεί σε πολλές τηλεοπτικές σειρές από τότε, περιλαμβάνοντας ένα επαναλαμβανόμενο μέρος στο Η Λέξη Λ. Έξω από το Μπρόντγουεϊ, έχει εμφανιστεί στο Αγάπη, Χάσιμο, και Τι Φόρεσα. Ο πρώτος μόνιμος ρόλος σε σειρές ήταν στις σειρές του ABC με τίτλο Veritas: Η Αναζήτηση, και ο δεύτερος της ήταν η δημοσιογράφος Ρόμπιν Σερμπάτσκι στην κωμωδία του CBS με τίτλο How I Met Your Mother. Ο Τζος Γουέντον πρότεινε πως την θεώρησε για το ρόλο της Γυναίκας Θαύμα στο σχέδιο της (ακυρωμένης) επώνυμης ταινίας. Η Σμόλντερς παίζει την Μαρία Χιλ στην ταινία του 2012 Οι Εκδικητές του Τζος Γουέντον.

Προσωπική ζωή

Η Σμόλντερς κατοικεί στο Λος Άντζελες, στην Καλιφόρνια.. Στις 28 Ιανουαρίου 2009, η Σμόλντερς και ο ηθοποιός Τάραν Κίλιαμ ανακοίνωσαν τη σχέση τους. Η κόρη τους Σάελιν Κάντο Κίλιαμ γεννήθηκε στις 14 Μαΐου 2009.
Εθνικός ύμνος της Νότιας Αφρικής

Ο Εθνικός Ύμνος της Νότιας Αφρικής υιοθετήθηκε το 1997 και αποτελεί συνδυασμό δυο διαφορετικών ύμνων: του Nkosi Sikelel' iAfrika και του παλαιότερου εθνικου ύμνου της χώρας Die Stem van Suid-Afrika/The Call of South Africa. Είναι γραμμένος στις πέντε πιο διαδεδομένες γλώσσες της χώρας - Κόσα, Ζουλού, Σεσότο, Αφρικάανς και Αγγλικά.